Familiile din București vor primi un stimulent financiar de 2.500 de lei pentru fiecare nou-născut. Stimulentul este motivat prin multiplele cheltuieli pe care o familie tânără trebuie să le realizeze odată cu venirea pe lume a unui nou-născut.

Un stimulent financiar în valoare de 2.500 de lei va fi acordat pentru fiecare nou-născut, conform unui proiect de hotărâre, adoptat joi în ședința Consiliului General al Municipiului București, cu 49 de voturi pentru și o abținere, informează Agerpres.ro.

Suma va fi acordată atât pentru copiii născuți în maternitățile de stat, cât și în cele private. Edilul general a precizat că, după ce în spațiul public au apărut informații despre acest proiect de hotărâre, autoritățile locale au primit mai multe telefoane din partea unor familii care nu și-au declarat până în prezent copiii.

"Cred că, practic, vom pune capăt prin acest stimulent financiar acelui fenomen al 'copiilor invizibili', care se nasc, trăiesc, cresc în familii, dar nu au certificat de naștere, la 14 ani nu au o carte de identitate, nu pot fi vaccinați, nu pot să fie înscriși la școală", a spus Gabriela Firea.

Sumele vor fi acordate de Direcția Generală de Asistență Socială a Municipiului București.

Pentru obținerea stimulentului, este necesar ca măcar unul dintre părinți să aibă domiciliul sau reședința pe raza municipiului București, iar nașterea copilului să fi fost înregistrată într-o maternitate din cadrul unităților sanitare cu paturi de la nivelul Capitalei. Cererea privind acordarea stimulentului se va depune la DGASMB, împreună cu documentele doveditoare: certificatul de naștere al copilului; o cerere tipizată; biletul de ieșire din spital/ certificat medical constatator al nașterii emis de către unitatea sanitară; extras de cont pentru efectuarea viramentului bancar, după caz.

Termenul de depunere a dosarului este o lună de la data nașterii copilului.

În expunerea de motive, semnată de primarul general Gabriela Firea, se arată că, potrivit prevederilor Legii asistenței sociale nr. 292/2011, autoritățile administrației publice locale sunt obligate să intervină pentru prevenirea, limitarea sau înlăturarea efectelor temporare ori permanente ale situațiilor care pot genera marginalizarea sau excluziunea socială a persoanei, familiei, grupurilor ori comunităților.

Din raportul de specialitate reiese că, potrivit datelor furnizate de Institutul Național de Statistică, în perioada 2010 — 2015, numărul nou-născuților vii, ai căror părinți au rezidența pe raza municipiului București, a scăzut, astfel că, dacă în anul 2010 s-au înregistrat 21.147 copii, în 2015 au fost 19.255. Totodată, datele Eurostat bazate pe recensământul din 2011 arată că România se află printre primele cinci state în care declinul demografic este cauzat atât de sporul natural negativ, cât și de migrația netă cu valori negative.

"Reducerea continuă a natalității, în paralel cu o creștere constantă a numărului vârstnicilor, va determina schimbarea echilibrului între generații, cu consecințe majore asupra dezvoltării socio-economice viitoare prin reducerea, progresivă, a disponibilităților privind resursele umane. (...) Conform datelor prezentate de Consiliul Național al Persoanelor Vârstnice, ponderea populației tinere (0 — 14 ani) și a celei adulte (15 — 65 ani) se va reduce, în timp ce proporția populației de peste 65 de ani și peste va crește exploziv, apropiindu-se de 20% în anul 2030 și depășind 26% în anul 2026", se menționează în același document.